Яўген Прэйгерман

**Яўге́н Леака́рдзевіч Прэ́йгерман** (нар. 1986, Віцебск, цяпер Беларусь) — беларускі палітоляг, міжнародны прапагандыст і лябіст рэжыму Лукашэнкі.

## Біяграфія
Нарадзіўся ў Віцебску. У 2009 г. скончыў Факультэт міжнародных адносін БДУ. У 2006—2007 гг. навучаўся ў Вышэйшай народнай школе г. Карлскруна (Швэцыя), у 2009—2010 гг. — у магістратуры па праграме «Эўрапейская палітыка» ва Ўнівэрсытэце Сасэкса (Вялікая Брытанія).

У студэнцкія часы арганізаваў суполку «Лібэральны клюб», якая пэўны час была блізкая да Аб’яднанае грамадзянскае партыі і Яраслава Раманчука, але пасьля выбараў 2010 году адыйшла ад апазыцыйных колаў. У 2015 годзе «Лібэральны клюб» ператварыўся ў "экспэртную ініцыятыву «Менскі дыялёг», якая ў наступныя гады ператварылася ў міжнародны прапагандысцкі праект рэжыма Лукашэнкі. Суполка выступала арганізатарам аднайменнай канфэрэнцыі па міжнародных адносінах, у якой бралі ўдзел высокапастаўленыя прадстаўнікі рэжыму Лукашэнкі, у тым ліку сам Аляксандар Лукашэнка.

9 жніўня 2020 году заявіў наконт беларуска-расейскіх дачыненьняў, што «зьдзелка двухбаковых адносін, якая была заключана ў 2-й палове 1990-х, сябе вычарпала», бо «ніколі раней адносіны Расеі з Захадам не былі настолькі горшыя, чым адносіны Беларусі з Захадам». Прэйгерман удакладніў: «Калі мы актыўна ўключаемся ў працэс процістаяньня паміж Захадам і Расеяй, то проста паводле аб’ектыўнай прычыны — празь невялікі памер нашай краіны і разьмяшчэньне. Многія рэчы будуць адбывацца бяз нашага ведама і згоды. Мы можам стаць ледзь ці не пляцоўкай сутыкненьня. Яшчэ 10 гадоў таму такі аргумэнт здаваўся б неверагодным. Але паводле сытуацыі з Украінай мы ўбачылі, што гэта ня жарты».

## Крытыка, прапагандысцкая дзейнасьць
Яўген Прэйгерман неаднаразова абвінавачваўся ў працы на рэжым Лукашэнкі ў якасьці прапагандыста і лябіста. У прыватнасьці, палітык Франак Вячорка называў Прэйгермана сябрам «групы падтрымкі Лукашэнкі» і «пратэжэ» лукашэнкаўскага міністра замежных справаў Уладзімера Макея. Са спасылкай на аднакашнікаў Прэйгермана Вячорка заяўляў, што Макей падпісваў таму рэкамэндацыйныя лісты для атрыманьня заходніх стыпэндый. Паводле «Нашай Нівы», стварэньне «Менскага дыялёгу» супала з спробамі рэжыму Лукашэнкі стаць перамоўнай пляцоўкай для Расеі і Ўкраіны на фоне расейска-ўкраінскай вайны, а таксама пашырыць каналы дыялёгу з Эўропай. Форумам апекваліся беларускія ўлады, у той час як ініцыятыва на чале з Прэйгерманам выступала ўсяго толькі фармальным арганізатарам. У сваіх публікацыях Прэйгерман заклікаў міжнародную супольнасьць ігнараваць парушэньні правоў чалавека ў Беларусі.

Напярэдадні прэзыдэнцкіх выбараў 2020 г. Прэйгерман выступіў з артыкулам, у якім заклікаў нязгодных з рэжымам Лукашэнкі ўстрымацца ад супрацьстаяньня з уладай. Артыкул выклікаў актыўную адмоўную рэакцыю ў незалежных СМІ.

Пасьля выбараў і хвалі тэрору, якая іх суправаджала, ён апраўдваў дзеяньні ўладаў і крытыкаваў дзеяньні нязгодных з рэжымам Лукашэнкі. Займаўся крытыкай увядзеньня санкцый супраць рэжыму Лукашэнкі, увязваньнем краінаў Захаду ў дыялёг з афіцыйным Менскам і схіленьнем да саступак рэжыму, прыкрываючыся ў тым ліку пагрозай Расеі.

Рэгулярна выступае ў беларускіх афіцыйных СМІ з апраўданьнем міжнароднай палітыкі рэжыму Лукашэнкі. Разам зь іншымі ўдзельнікамі праекту «Менскі дыялёг» (у прыватнасьці, Дзянісам Мельянцовым) займаўся пазыцыянаваньнем лукашэнкаўскай Беларусі як нібыта нэўтральнай пляцоўкі для перамоваў ва ўмовах пагаршэньня стасункаў Расеі і Захаду.

## Крыніцы

## Вонкавыя спасылкі
* 
* 
* 

Катэгорыя:Беларускія прапагандысты
Катэгорыя:Выпускнікі Беларускага дзяржаўнага ўнівэрсытэту
Катэгорыя:Нарадзіліся ў Віцебску